CELEX: 32022D0452
Language: el
Date: 2022-03-18 00:00:00
Title: Απόφαση (ΚΕΠΠΑ) 2022/452 του Συμβουλίου της 18ης Μαρτίου 2022 για την τροποποίηση της απόφασης 2014/486/ΚΕΠΠΑ για τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine)

21.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 92/3
               
            
         ΑΠΟΦΑΣΗ (ΚΕΠΠΑ) 2022/452 ΤΟΥ ΣΥΜΒΟΥΛΙΟΥ
         της 18ης Μαρτίου 2022
         για την τροποποίηση της απόφασης 2014/486/ΚΕΠΠΑ για τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 42 παράγραφος 4 και 43 παράγραφος 2,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 22 Ιουλίου 2014 το Συμβούλιο εξέδωσε την απόφαση 2014/486/ΚΕΠΠΑ (1) σχετικά με τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της πολιτικής ασφάλειας στην Ουκρανία (EUAM Ukraine).
                  
               
                     (2)
                  
                  
                     Στις 23 Φεβρουαρίου 2022 η Ρωσική Ομοσπονδία εξαπέλυσε απρόκλητη και αδικαιολόγητη στρατιωτική επίθεση κατά της Ουκρανίας, την οποία το Ευρωπαϊκό Συμβούλιο καταδίκασε με τον πλέον κατηγορηματικό τρόπο στα συμπεράσματά του της 24ης Φεβρουαρίου 2022.
                  
               
                     (3)
                  
                  
                     Η στρατιωτική επίθεση από τη Ρωσική Ομοσπονδία έχει οδηγήσει ιδίως σε ροή προσφύγων που εγκαταλείπουν την Ουκρανία με προορισμό τα εδάφη γειτονικών κρατών μελών.
                  
               
                     (4)
                  
                  
                     Η EUAM Ukraine δεν είναι πλέον ικανή να εκτελέσει πλήρως την εντολή της στο έδαφος της Ουκρανίας.
                  
               
                     (5)
                  
                  
                     Καθόσον επικρατούν οι τρέχουσες συνθήκες στην Ουκρανία, η EUAM Ukraine θα πρέπει να παρέχει στήριξη στις ουκρανικές αρχές ώστε να διευκολύνει τη ροή των προσφύγων από την Ουκρανία προς γειτονικά κράτη μέλη και την είσοδο ανθρωπιστικής βοήθειας στην Ουκρανία.
                  
               
                     (6)
                  
                  
                     Η απόφαση 2014/486/ΚΕΠΠΑ θα πρέπει, επομένως, να τροποποιηθεί αναλόγως.
                  
               
                     (7)
                  
                  
                     Η EUAM Ukraine θα διεξαχθεί στο πλαίσιο μιας κατάστασης που μπορεί να επιδεινωθεί και που θα μπορούσε να παρεμποδίσει την επίτευξη των στόχων της εξωτερικής δράσης της Ένωσης όπως ορίζονται στο άρθρο 21 της Συνθήκης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Παρεμβάλλεται το ακόλουθο άρθρο στην απόφαση 2014/486/ΚΕΠΠΑ:
            
               
                  «Άρθρο 2α
                  Προσωρινά καθήκοντα
                  
                     1.   Από τις 18 Μαρτίου 2022 έως την ημερομηνία κατά την οποία η Επιτροπή Πολιτικής και Ασφάλειας θα αποφασίσει διαφορετικά, η EUAM Ukraine αναλαμβάνει το προσωρινό, πρόσθετο καθήκον να συμβουλεύει τις ουκρανικές αρχές, ιδίως την ουκρανική υπηρεσία συνοριοφυλακής, την τελωνειακή υπηρεσία και τις τοπικές αστυνομικές δυνάμεις, με σκοπό τη διευκόλυνση της ροής προσφύγων από την Ουκρανία προς την Πολωνία, τη Ρουμανία και τη Σλοβακία και της ροής ανθρωπιστικής βοήθειας προς την Ουκρανία.
                  
                  
                     2.   Για τον σκοπό παροχής συμβουλών στις ουκρανικές αρχές, η EUAM Ukraine επίσης:
                     
                                 —
                              
                              
                                 συντάσσει εικόνα της κατάστασης της διασυνοριακής κυκλοφορίας μεταξύ της Ουκρανίας και της Ένωσης και διευκολύνει την ανταλλαγή πληροφοριών επί του θέματος μεταξύ της Ουκρανίας, των κρατών μελών και των θεσμικών οργάνων και οργανισμών της Ένωσης, ιδίως δε του Οργανισμού Ευρωπαϊκής Συνοριοφυλακής και Ακτοφυλακής («Frontex»)·
                              
                           
                                 —
                              
                              
                                 εντοπίζει πιθανές βελτιώσεις, και παρέχει στις ουκρανικές αρχές στρατηγικές συμβουλές, για τη διευκόλυνση της διέλευσης προσφύγων και της ανθρωπιστικής βοήθειας στα σύνορα της Ουκρανίας με την Ένωση·
                              
                           
                                 —
                              
                              
                                 συνδράμει, υποστηρίζει, παρακολουθεί, εκπαιδεύει και συμβουλεύει τις ουκρανικές αρχές σχετικά με τη διαχείριση της διασυνοριακής κυκλοφορίας στα σημεία συνοριακής διέλευσης.
                              
                           
                  
                     3.   Για την εκτέλεση των προσωρινών, πρόσθετων καθηκόντων που ορίζονται στο παρόν άρθρο προς στήριξη της Ουκρανίας, μονάδες της αποστολής EUAM Ukraine μπορούν να εγκαθίστανται προσωρινά στην Πολωνία, τη Ρουμανία ή τη Σλοβακία και διεξάγουν τις δραστηριότητές τους επιτόπου στην ουκρανική πλευρά των σημείων συνοριακής διέλευσης. Για τον σκοπό αυτόν μπορούν να συναφθούν ρυθμίσεις μεταξύ της EUAM Ukraine και των εν λόγω κρατών μελών.».
                  
               
            
         
         
            Άρθρο 2
            Έναρξη ισχύος
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 18 Μαρτίου 2022.
            
               
                  Για το Συμβούλιο
               
               
                  Ο Πρόεδρος
               
               J.-Y. LE DRIAN
            
         
         
            (1)  Απόφαση 2014/486/ΚΕΠΠΑ του Συμβουλίου, της 22ας Ιουλίου 2014, για τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine) (ΕΕ L 217 της 23.7.2014, σ. 42).